ΓΡΑΠΤΗ ΕΡΩΤΗΣΗ P-2291/96 υποβολή: Susan Waddington (PSE) προς την Επιτροπή (30 Iουλίου 1996)

Θέμα: Αποκατάσταση του Ιστορικού Κέντρου της Βαλένθια

Με την ευκαιρία του εορτασμού των πεντακοσίων χρόνων του Universitat de Valθncia, το οποίο ονομάσθηκε στην αρχή «Estudi General» και με την προοπτική της τρίτης χιλιετίας, ομάδα δημοσίων και ιδιωτικών οργανισμών κατήρτισε το σχέδιο «Vives», το οποίο προορίζεται για την αποκατάσταση του Ιστορικού Κέντρου της Βαλένθια και την μετατροπή του σε πολιτιστικό κέντρο, εξοπλισμένο με τις πλέον σύγχρονες τεχνολογίες ενημέρωσης.

Στο σχέδιο, το οποίο συντονίζει το Πανεπιστήμιο της Βαλένθια, συμμετέχουν το Ίδρυμα Πανεπιστημίου - Επιχειρήσεων της Βαλένθια, ο Δήμος, οι Επαρχιακοί Εκπρόσωποι, το Πολιτιστικό και Εκπαιδευτικό Συμβούλιο, και πολλά ευρωπαϊκά Πανεπιστήμια όπως της Σαλαμάνκα, της Τουλούζης, της Κατάνης και της Μπολώνια.

Εκτός από την αποκατάσταση ορισμένων χώρων του Πανεπιστημίου της Βαλένθια, ο στόχος είναι να δημιουργηθεί ένα πολιτιστικό και εκπαιδευτικό συγκρότημα που προορίζεται να φωτίσει την ιστορία των πανεπιστημίων, την επιρροή που ασκούν στο περιβάλλον και τη σημασία της προστασίας της πολιτιστικής κληρονομιάς. Προς τούτο, οι πρωτεργάτες της ιδέας προβλέπουν τη δημιουργία πανιπιστημιακού μουσείου και το άνοιγμα μόνιμης αίθουσας εκθέσεων, την κατάρτιση CD-RΟΜ σχετικά με τα ιστορικά πανεπιστήμια, τη σύσταση παιδαγωγικού υλικού στο θέμα της πολιτιστικής διαχείρισης και την καθιέρωση δικτύου πληροφορικής το οποίο θα συνδέεται με το Internet και θα παρέχει τη δυνατότητα στα ευρωπαϊκά πανεπιστήμια να συμμετέχουν στο σχέδιο.

Το πρόγραμμα «Vives» εντάσσεται πλήρως στους πρωταρχικούς στόχους του «Λευκού Βιβλίου για την Ανάπτυξη και την Απασχόληση» που αποσκοπεί στην προαγωγή της τεχνολογικής κοινοτομίας, της κοινωνίας της ενημέρωσης, τη δημιουργία νέων πηγών απασχόλησης, και ιδιαίτερα απασχόλησης στα περίχωρα, και στην προαγωγή της ισότητας των ευκαιριών. Η πολιτιστική αξιοποίηση και η κοινωνική αποκατάσταση μιας υποβαθμισμένης περιοχής της Βαλένθια είναι τα δύο δυνατά σημεία του σχεδίου.

Ποιες δράσεις προτίθεται να αναλάβει η Επιτροπή για να υποστηρίξει το σχέδιο μεγάλης εμβέλειας για την πολιτιστική και κοινωνική παλινόρθωση του μεγαλύτερου ιστορικού κέντρου της Ισπανίας;

Απάντηση του κ. Oreja εξ ονόματος της Επιτροπής (1 Οκτωβρίου 1996)

Η Επιτροπή προσπαθεί με πρωτοβουλίες όπως το ενδιαφέρον σχέδιο αποκατάστασης του ιστορικού κέντρου της Βαλένθια και μετατροπής του σ' ένα πολιτιστικό κέντρο με τη χρησιμοποίηση σύγχρονων τεχνολογιών πληροφόρησης να αντιμετωπίσει ορισμένα από τα προβλήματα που αντιμετωπίζει η αρχιτεκτονική κληρονομιά της Ευρώπης.

Προς το σκοπό αυτό και βάσει της παραγράφου 4 του άρθρου 128 της νέας συνθήκης για την Ευρωπαϊκή Ένωση και το άρθρο 10 του Ευρωπαϊκού Ταμείου Περιφερειακής Ανάπτυξης η Επιτροπή ενισχύει σχέδια συνεργασίας με στόχο την αναζωογόνηση της αρχιτεκτονικής κληρονομιάς της Ευρώπης, όπως είναι η πρωτοβουλία που υποστηρίζεται από το Αξιότιμο Μέλος του Κοινοβουλίου, από πολιτιστική, κοινωνική και οικονομική άποψη.

Εξάλλου, η Επιτροπή θα ήθελε να ενημερώσει το Αξιότιμο Μέλος του Κοινοβουλίου ότι το εν λόγω σχέδιο θα μπορούσε να ληφθεί υπόψη στο πλαίσιο του προγράμματος «Raphael» μετά την έγκρισή του από το Κοινοβούλιο και το Συμβούλιο. Οι όροι επιλεξιμότητας και η διαδικασία εφαρμογής θα λάβουν την ευρύτερη δυνατή δημοσιότητα υπό τη μορφή προσκλήσεων υποβολής προσφορών οι οποίες θα δημοσιευθούν στην Επίσημη Εφημερίδα.